ET
C 314/8
Euroopa Liidu Teataja
4.9.2023
SNi 12. juulil 2023 esitatud apellatsioonkaebus Üldkohtu (viies koda) 3. mai 2023. aasta otsuse peale kohtuasjas T-249/21: SN versus parlament (Kohtuasi C-430/23 P) (2023/C 314/11) Kohtumenetluse keel: inglise Pooled Apellant: SN (esindaja: barrister P. Eleftheriadis) Teine menetlusosaline: Euroopa Parlament Apellandi nõuded Apellant palub Euroopa Kohtul: — tühistada osaliselt Euroopa Liidu Üldkohtu viienda koja 3. mai 2023. aasta otsus kohtuasjas T-249/21, SN vs.
Euroopa Parlament, kuivõrd sellega jäeti osaliselt muutmata Euroopa Parlamendi peasekretäri 21. detsembri 2020. aasta otsus, mis puudutas SNi, ja SNile saadetud 15. jaanuari 2021. aasta võlateade nr 7010000021, summas 196 199,84 eurot; — tühistada täies ulatuses Euroopa Parlamendi peasekretäri 21. detsembri 2020. aasta otsus, mis puudutab SNi; — tühistada täies ulatuses SNile saadetud 15. jaanuari 2021. aasta võlateade nr 7010000021 summas 196 199,84 eurot; — mõista Euroopa Parlamendilt välja apellandi kohtukulud käesolevas menetluses, sealhulgas nii Euroopa Kohtus kui Üldkohtus tekkinud kulud.
Väited ja peamised argumendid 1. „Teadmise“ kriteeriumi kohaldamata jätmine teenistustingimuste (1) artikli 137 järgi: Üldkohus rikkus Euroopa Liidu õigust, sest ei arvestanud, et parlamendiliikmelt tema assisteerimise tasu tagasinõudmisel peavad olema täidetud „teadmise“ kriteeriumid teenistustingimuste artikli 137 ja personalieeskirjade artikli 85 järgi, mis tähendab, et parlamendiliikme assisteerimise eest tasu saaja peab tegelikult teadma või oleks pidanud teadma, et maksmine toimus õigusliku aluseta. 2.
Põhimääruse rakendusmeetmete (2) artikli 33 tegeliku tähenduse kohaldamata jätmine: Üldkohus rikkus Euroopa Liidu õigust, sest ei kohaldanud õigesti põhimääruse rakendusmeetmete artikleid 33 ja 68, mille kohaselt on parlamendiliikme assistendi tasu töötasu ja mitte tasu teenuste osutamise eest, mis tähendab, et liidu õiguse tähenduses on tegemist õigusliku aluseta tasuga ainult siis, kui see maksti vastuolus töölepingu tingimuste osas kehtivate parlamendiliikmete assistentide töötingimustega. 3.
Kaitsmata jäeti parlamendiliikme õigus vabadusele ja sõltumatusele: Üldkohus rikkus Euroopa Liidu õigust, sest ta ei kaitsnud piisavalt parlamendiliikme õigust vabadusele ja sõltumatusele (Euroopa Parlamendi liikmete põhimääruse artikkel 2 ja artikli 21 lõige 2), sest ta nägi ette sellise süsteemi süüst sõltumatu vastutuse osas heas usus tehtud vigade eest, mis on nii ettenähtamatu ja koormav, et see ei ole kooskõlas parlamendiliikme õigusega vabadusele ja sõltumatusele.
(1) (2)
Euroopa Majandusühenduse ja Euroopa Aatomienergiaühenduse muude teenistujate teenistustingimused (EÜT 1962, 45, lk 1385).
Euroopa Parlamendi büroo 19. mai ja 9. juuli 2008 .aasta otsus Euroopa Parlamendi liikmete põhimääruse rakendusmeetmete kohta (ELT 2009, C 159, lk 1).